🎧 Victor Ciorbea, o lichea costisitoare pentru români

Să vorbim azi despre un foarte trist caz de impostură și lichelism cronic, care ne-a influențat tuturor viețile ani la rând, de cele mai multe ori în rău.

Îl mai țineți minte pe dl. Ciorbea? Victor Ciorbea?

Iată, dl. Ciorbea a revenit în actualitate. Abia uitasem de el și iată-l că reapare, de data asta tras la suprafață de știrile privind aplicarea amnistiei fiscale.

Știți cum mai scapă bulele alea din nămol într-o baltă stătută? Uite-așa apare și dl. Ciorbea la știri.

Recent, guvernul Dăncilă a dat, prin ordonanță de urgență, o amnistie fiscală – adică o ștergere a datoriilor pentru cetățenii care nu-și plătesc datoriile la stat.

Niciun cetățean român bun-platnic, care face eforturi să-și plătească la timp taxele și impozitele, n-a cerut, vreodată, vreo amnistie fiscală, ba dimpotrivă. Niciun cetățean bun-platnic nu e de acord cu o amnistie fiscală, pentru că asta înseamnă, implicit, că el e un fraier, un prostovan care strânge cureaua ca să plătească ce are de plătit, în timp ce șmecherii nu plătesc și așteaptă până le iartă statul datoriile.

Aamnistia fiscală este iertarea de datorii a șmecherilor și sfidarea cetățenilor care fac eforturi să respecte regulile jocului.

Ei bine, unul dintre marii beneficiari ai acestei amnistii fiscale ordonate de guvernul Dăncilă este, ce să vezi, însuși dl. Victor Ciorbea.

Dânsul s-a dus recent la Fisc și a plătit datorii de 100.000 de lei, restante din 2008 încoace. În schimbul acestui mare gest de bunăvoință pe care l-a făcut, statul i-a șters datorii de 270.000 de lei.

Cu alte cuvinte, dl. Ciorbea n-a plătit nimic din ce datora până când a fost sigur că i se șterg 70% din ce datora.

Dl. Ciorbea nu mai plătise din 2008 asigurările de sănătate, iar din 2013, nici impozitele pe venit. În aceeași situație se afla și soția sa, Lacrima, alături de care are o firmă de avocatură (sursa).

Îmi vine să plâng când aud de suferințele dnei Lacrima.

Acum – unii dintre cei care fac datorii către stat pur și simplu au o perioadă proastă, rămân fără slujbă, pierd averea familiei, mă rog, intră într-o perioadă neagră a vieții și nu mai au de unde plăti. Pentru aceștia, da, amnistia fiscală e, cumva, măcar scuzabilă, dacă nu neapărat justificată.

Dar, în cazul dlui Ciorbea, această scuză nu există.

Potrivit declarației de avere a lui Ciorbea, în 2018, alături de soția sa, el avut venituri de 600.000 lei/an. Ciorbea a avut 150.000 de lei/an salariul de avocat al poporului și o pensie de 157.560 lei/an. Soția a câștigat ca avocat anul trecut 93.000 de lei și a avut o pensie de 199.200 de lei. Asta ar însemna un venit de 50.000 de lei/lună al familie, în care intră și pensiile speciale ale soților Ciorbea.

La un venit de 50.000 de lei pe lună, dl. Ciorbea a refuzat să-și plătească dările -adică asigurările de sănătate și impozitele pe venit. Nu e că n-a avut din ce, e că a sfidat legea, bunul simț și milioanele de cetățeni români onești care muncesc pe brânci ca să n-aibă datorii. Iar statul l-a recompensat pentru toate astea cu 270.000 de lei.

Care e, totuși, principiul teoretic al amnistiei fiscale? Îl ierți pe unul de penalități, în schimbul achitării datoriei inițiale, pentru că știi că ăla n-are de unde să mai dea toți banii înapoi. Decât să pierzi toți banii, măcar o parte să recuperezi, nu?

Dar în cazul dlui Ciorbea și al nevestei, cum se justifică? Păi veniturile lor sunt de 50K lunar. Cum, tu, stat român, nu știi cum să-ți recuperezi juma de milion de lei de la unul care face juma de milion pe an și e plin de proprietăți?

Dl Ciorbea a intrat în viața publică pe post de sindicalist vehement în anii 90, a devenit purtătorul de servietă al lui Corneliu Coposu când a simțit vântul schimbării, a fost un prim-ministru catastrofal al Convenției Democratice, apoi s-a mutat la remorca PSD, care l-a făcut Avocat al Poporului ca să nu miște un deget împotriva abuzurilor comise de PSD tocmai asupra poporului. Iar acum a mai primit un cadou de 270.000 de lei pentru că n-a respectat legea și bunul simț.

Trăim într-un stat post-comunist mafiot iar mafioții sunt persoane publice.

UPDATE: În secțiunea de comentarii am primit următorul text, pe care-l redau ca atare:

“Stimata Doamna,

Urmare materialelor aparute in mass media in ultimele zile precizam ca numai din activitatile desfasurate ca avocati in cadrul SCPA Ciorbea Victor & Ciorbea Lacrima, Cabinet Individual Avocat Lacrima Ciorbea si Cabinet Individual Avocat Victor Ciorbea , in perioada 1 octombrie 2004-1 octombrie 2019, am achitat la buget suma de cca. 1 652 557 Ron cu titlu de TVA, impozite si contributii pentru sanatate(principal, dobanzi si penalitati), din care suma de cca. 224 307 Ron cu titlu de dobanzi si penalitati

.

In aceeasi perioada s-au achitat cca.300 000 Ron cu titlu de taxe la Baroul Bucuresti.

Din salariile si pensile obtinute in perioada 2014-2019 am achitat cu titlu de impozit si contribuitie pentru sanatate la buget suma de cca.360 000 Ron.

Cu stima,

Avocat Lacrima Ciorbea”

Ceea ce e interesant, dar nu răspunde întrebărilor și scandalului public. Întrebarea nu era CÂT a plătit familia Ciorbea, ci CÂT NU A PLĂTIT. Ca atare, ar fi minunat dacă familia Ciorbea ar răspunde la aceste întrebări:

1. Ați cerut sau nu sscutirea de penalități la diverse sume neachitate, în baza recentei ordonanțe de urgență care reglementează amnistia fiscală?

2. Dacă da, când și unde ați depus cererile respective, cum ați motivat, despre ce sume vorbim și cum s-au cosntituit acestea?

Mulțumesc.